‘Lesufi behoort uit skaamte te bedank’Panyaza Lesufi, LUR vir onderwys in Gauteng. Foto: ANA/Jonisayi Maromo Panyaza Lesufi, Gauteng se LUR vir onderwys, behoort uit skaamte te bedank en nie met gebalde vuiste na die hof toe te hardloop nie. Só sê Dirk Hermann, bestuurshoof van Solidariteit, nadat dit aan die lig gekom het dat Lesufi hom tot die konstitusionele hof wil wend oor die uitspraak van die Pretoriase hooggeregshof oor die toelating van Engelssprekende leerlinge by Hoërskool Overvaal. Maroela Media het vroeër berig Panyaza Lesufi, Gautengse LUR vir onderwys, het Dinsdag aangekondig die departement gaan die konstitusionele hof direk nader in verband met die hooggeregshofuitspraak oor Hoërskool Overvaal. “Ons regspan het gister met die nasionale departement van basiese onderwys vergader rakende die Overvaal-saak,” het Lesufi gesê. “Ons het die besluit geneem om die konstitusionele hof direk te nader. Ons sal ook Vrydag ons appèl indien.” Volgens Lesufi is die partye seker dat hulle gronde het om te appelleer teen die hooggeregshof se uitspraak. Lesufi het intussen ook met talle belanghebbendes vergader om kalmte by die skool te bewerkstellig en verhoudings te herbou. Volgens Hermann sal Lesufi alles moontlik doen om ŉ streep te trek deur moedertaalonderwys in die algemeen en deur Afrikaans in die besonder. “Hy behoort eerder sy tyd en geld aan te wend om nuwe skole te bou en ander tale as onderwystale te ontwikkel,” het Hermann gesê. Hermann voer aan dat die Hoërskool Overvaal-saak die soeklig op Lesufi se onvermoë om genoeg skole te bou, laat val het. Volgens Hermann druis Lesufi se benadering lynreg in teen die standpunt van die minister van basiese onderwys, Angie Motshekga, naamlik dat daar ŉ plek vir Afrikaans is. “Die minister sal hom óf moet repudieer en dwing om die saak terug te trek, óf sy sal hom in die hof moet opponeer,” het Hermann die situasie opgesom. Betogings vind sedert voorverlede week by die Hoërskool Overvaal in Vereeniging plaas ná die hooggeregshofuitspraak die week vantevore toe die hof beslis het dat die Gautengse departement van onderwys Hoërskool Overvaal nie kan dwing om 55 Engelssprekende leerders by die skool in te neem nie. Lesufi het direk ná die hofuitspraak gesê die departement gaan appelleer. Hoërskool Overvaal was Donderdag vir leerders gesluit nadat lede van verskeie vakbonde en politieke organisasies na die skool opgeruk het. Sowat 1 000 betogers het voor die skool byeengekom waarna ŉ memorandum aan die hoof van die beheerliggaam oorhandig is. Motshekga het na die vergaderings die media toegespreek en gesê hulle het nie die betogings en geweld buite die skool verwag ná die hofuitspraak nie. Sy het die betogings as “totaal onaanvaarbaar” beskryf en gesê kinders het die reg om te leer en om beskerm te word.